30.VIII. - sv. RUŽA LIMSKA, djevica 
Spomen sv. Feliks i sv. Adaukt, mučenici 
(bijelo, Gloria, bez Creda, obično predslovlje) 


Ulazna pjesma. Ljubiš pravdu a mrziš nepravdu. Zato te 
je pomazao Bog, Bog tvoj, uljem radosti više nego 
drugarice tvoje. Ps. Iz srca mi navire radosna riječ, 
pripovijedam djela svoja Kralju. Slava Ocu... Ljubiš 
pravdu... 

Molitva. Svemogući Bože, djelitelju svih dobara, koji si 
htio da blažena Ruža, očuvana rosom nebeske milosti, 
zablista Indijancima krasotom djevičanstva i strpljivosti, 
daj nama svojim službenicima, da trčeći za ugodnim 
miomirisom njezinih kreposti zavrijedimo postati dobar 
miomiris Kristov: koji s Tobom... 

Tvoje veličanstvo, Gospodine, ponizno molimo, da 
nas uvijek brani po zagovoru tvojih svetih kao što nas 
neprestano razveseljuje njihovim spomenom. Po 
Gospodinu... g 
Poslanica. (2 Kor 10, 17-18, 11, 1-2) Citanje Poslanice bl. 
Pavla apostola Korinćamima. Braćo, tko se hvali neka se 
hvali u Gospodinu. Jer nije prokušan onaj koji se sam 
hvali, nego koga Bog hvali. O da biste malo podnosili moje 
bezumlje! Ali ipak podnesite me, jer revnujem za vas 
Božjom ravnošću. Zaručio sam vas jednom čovjeku Kristu 
da vas preda nj izvedem kao čistu djevicu. 

Gradual. U svojoj veličanstvenoj ljepoti sretno pođi, 
napreduj i kraljuj. Zbog vjernosti, blagosti i pravednosti 
divno će te voditi tvoja desnica. 

Aleluja, aleluja. Za njom će poći pred Kralja djevice, 
drugarice će njezine poći k tebi u radosti. Aleluja. 
Evanđelje. (Mt 25, 1-13) Slijedi sveto Evanđelje po 
Mateju. U ono vrijeme reče Isus svojim učenicima: 
Kraljevstvo je nebesko kao deset djevica, koje uzeše svoje 
svjetiljke i iziđoše u susret zaručniku i zaručnici. Pet ih je 
bilo ludih, a pet mudrih. Pet ludih uzeše svjetiljke, a ne 
uzeše sa sobom ulja, a mudre sa svjetiljkama uzeše ulja u 
svojim posudama. Ali jer se zaručnik zabavio, sve 
zadrijemaše i zaspaše. A o ponoći nasta vika: Evo, ide 


zaručnik, iziđite mu u susret! Tada ustaše sve djevice i 
zapališe svoje svjetiljke. Lude tada reknu mudrima: Dajte 
nam od svoga ulja, jer se gase naše svjetiljke. Mudre 
odgovore: Da ne bi ponestalo nama i vama, idite radije do 
prodavača i kupite. Dok su išle kupovati, dođe zaručnik, i 
koje su bile spremne, uđu s njim na svadbu i zatvore se 
vrata. Napokon dođu i ostale djevice i reknu: Gospodine, 
Gospodine, otvori nam! On im odgovori: Zaista vam 
kažem: Ne poznam vas. Bdijte dakle, jer ne znate ni dana 
ni časa. 

Prikazna pjesma. Kraljevske kćeri dolaze ti ususret, 
Kraljica stoji uz desnu tvoju ogrnuta presjajnom zlatnom 
haljinom. 

Prikazna molitva. Neka ti bude, Gospodine, drag ovaj 
prinos što ga tvoj sveti narod prikazuje u čast tvojih svetih 
priznavajući da je po njihovim zaslugama primio pomoć u 
nevolji. Po Gospodinu... 

Pogledaj, Gospodine, na darove svoga naroda, i daj 
mu osjetiti da mu koristi za spasenje ova žrtvena 
svečanost koju obavlja s pobožnom odanošću na čast 
tvojih svetih. Po Gospodinu... 

Pričesna pjesma. Pet je mudrih djevica uzelo ulje u 
svojim posudama zajedno sa svjetiljkama. A o ponoći začu 
se vika: Evo dolazi zaručnik, iziđite ususret Kristu 
Gospodinu. 

Popričesna. Nasitio si, Gospodine, svoju obitelj svetim 
darovima, molimo da nas uvijek krijepiš na zagovor one 
čiju svečanost slavimo. Po Gospodinu... 

Nasićeni svetim darovima, molimo, Gospodine, da 
po zagovoru tvojih svetih uvijek ustrajemo u zahvaljivanju. 
Po Gospodinu... 


31.VIII. - sv. Rajmund Nerođeni, 
priznavalac 


Ulazna pjesma. Pravednikova usta govore mudrost i jezik 
njegov kazuje pravdu. Zakon je Božji u srcu njegovu. Ps. 
Ne zaviđaj sreći grešnika i ne žesti se radi zlotvora. Slava 
Ocu... Pravednikova usta... 


Molitva. Bože, koji si blaženoga Rajmunda priznavaoca 
svoga učinio izvanredno velikim u otkupljivanju tvojih 
vjernika iz ropstva pogana, daj nam po njegovu zagovoru 
da odneseni od veza grijeha slobodnom dušom izvršujemo 
što se tebi sviđa. Po Gospodinu... 

Poslanica. (Sir 31, 8-11) Čitanje knjige Mudrosti. Blago 
čovjeku koji se nađe bez ljage i ne teži za zlatom, niti se 
uzda u novac i blago. Tko je taj, da ga pohvalimo? U 
svojem je životu učinio divna djela. Tko je u tome 
prokušan i savršen bit će uvijek slavan. Mogao je 
sagriješiti, ali nije sagriješio, učiniti zlo, ali nije počinio. 
Zato priznaje njegova djela Gospodin, a njegovih će se 
milostinja sjećati sve skupine svetih. 

Gradual. Kao palma cvjeta i kao libanski cedar raste 
pravednik u domu Gospodnjem. Jutrom naviješta milosrđe 
tvoje i noću tvoju vjernost. 

Aleluja, aleluja. Blago čovjeku koji nadvlada napast, jer 
kad bude prokušan, primit će krunu života. Aleluja. 
Evanđelje. (Lk 12, 35-40) Slijedi sveto Evanđelje po Luki. 
U ono vrijeme Isus reče svojim učenicima: Neka budu 
opasani vaši bokovi i upaljene svjetiljke u vašim rukama, a 
vi budite slični slugama koji očekuju svojega gospodara, 
kada se vraća sa svadbe, da mu smjesta otvore vrata, čim 
dođe i pokuca. Blago onim slugama koje gospodar kada 
dođe nađe budne! Uvjeravam vas, da će se sam pripasati, 
narediti im da sjednu za stol i poslužiti ih. Blago tim 
slugama, ako ih nađe tako došao on bilo o drugoj, ili o 
trećoj straži. Pazite: Kada bi domaćin znao u koji čas 
dolazi tat, ne bi dopustio potkopati svoje kuće. Zato budite 
pripravni i vi, jer će Čovječji Sin doći u čas, kada vi i ne 
slutite. 

Prikazna pjesma. Moja će vjernost i moje milosrđe biti s 
njime, i svojim ću imenom uzdići njegovu moć. 

Prikazna molitva. Posvećujemo ti, Gospodine, žrtve 
hvale na spomen tvojih svetih i uzdamo se da ćeš nas po 
njima izbaviti od sadašnjih i od budućih zala. Po 
Gospodinu... 


Pričesna pjesma. Blago slugi koga gospodar nađe budna, 
kad dođe. Zaista vam kažem: Postavit će ga nad svim 
imanjem svojim. 

Popričesna. Okrijepljeni nebeskim jelom i pićem ponizno 
te molimo, Bože naš, da budemo zaštićeni molitvama 
onoga na čiji smo to spomen primili. Po Gospodinu... 


1.IX. - sv. JOSIP (zavjetna misa) 
Spomen sv. Egidije, opat 
Spomen Dvanaestorica svete braće 
mučenika 


Ulazna pjesma. Gospodin je naš pomoćnik i zaštitnik. U 
njemu se raduje naše srce i naša je nađa u njegovu svetom 
imenu. Ps. Čuj, vladaru Izraelov, koji vodiš Josipovo pleme 
kao stado. Slava Ocu... Gospodin... 

Molitva. Bože, koji si se neizrecivom  providnošću 
dostojao izabrati blaženog Josipa za zaručnika presvete 
Majke svoje, daj molimo da zaslužimo imati za 
zagovornika u nebu njega koga kao zaštitnika štujemo na 
zemlji. Koji živiš... 

Molimo, Gospodine, da nas zagovor blaženoga Egidija 
opata tebi preporuči, te njegovim zagovorom zadobijemo 
ono što nismo zavrijedili našim zaslugama. 

Neka nas, Gospodine, razveseljuje bratski vijenac tvojih 
mučenika, koji neka nam dade porast kreposti i utješi nas 
mnogostrukom pomoći. 

Poslanica. (1 Mojs 49, 22-26) Čitanje knjige Postanka. 
Josip, sin koji raste, kao bujni izgranak divna izgleda, 
mladice su mu se razgranale po zidu. Oni koji su 
oboružani strelicama rasrdili su ga, rugali se s njim i 
zavidjeli su mu. Njegov se luk upirao na Jakova, lanci 
njegovih mišica odriješeni su od ruke Svemogućega Boga 
Jakovljeva, odakle je izašao pastir i stijena Izraela. Bog 
tvojeg oca bit će ti zaštitnikom i Svemogući blagoslovit će 
te višnjim blagoslovima neba, drugim  blagoslovima 
zemlje, blagoslovima prsiju i krila. Blagoslovi tvojeg oca 
umnoženi su blagoslovima njegovih otaca, dok se ne 
ispuni želja bregova vječnih. Neka se izlije nad Josipovom 


glavom i nad tjemenom onoga koji je miljenik među 
braćom svojom! 

Gradual. Gospodine, pretekao si ga obilnim blagoslovima, 
na glavu si mu stavio krunu od dragog kamenja. U tebe je 
tražio život, i ti si mu dao dug život u vijeke vjekova. 
Aleluja, aleluja. Učini, Josipe, da živimo nevinim žvotom i 
čuvaj nas uvijek svojom zaštitom, aleluja. 

Evanđelje. (3, 21-23) Slijedi sveto Evanđelje po Luki. U 
ono vrijeme kada se krstio sav narod i Isus se krsti. I dok 
je molio, otvori se nebo i na njega siđe u obliku vidljiva 
goluba Duh Sveti, i s neba se ču glas: »Ti si moj ljubljeni 
Sin, u tebi sam se obradovao!« Kad je Isus počeo javno 
djelovati, bilo mu je oko trideset godina i držali su da je 
Josipov sin. 

Prikazna pjesma. Hvali, Jeruzaleme, Gospodina, jer on 
utvrđuje prijevornice vrata tvojih, blagosliva sinove tvoje. 
Prikazna molitva. Uzdajućj se u zagovor zaručnika 
presvete Majke tvoje molimo, Gospodine, po svojem 
milosrđu učini, da srca naša preziru sve zemaljsko i 
savršenom ljubavlju ljube tebe pravoga Boga. Koji živiš... 

Molimo, Gospodine, da nam zagovorom svetoga Egidija 
opata ove žrtve koje su na svetom oltaru donesu spasenje. 
Po Gospodinu... 

Daj, Gospodine, da tvoje tajne na čast tvojih svetih 
obavljamo pobožnom dušom pa da nam po njima poraste i 
zaštita i radost. Po Gospodinu... 

Pričesna pjesma. Jakov je imao sina Josipa, muža 
Marijina, od koje se rodio Isus koji se zove Krist. 
Popričesna. Okrijepljeni na izvoru nebeskog dara 
molimo, Gospodine, Bože naš, kao što si nam dao da 
uživamo zaštitu blaženoga Josipa, tako nas po njegovim 
zaslugama i zagovoru učini dionicima nebeske slave. Po 
Gospodinu... 

Štitilo nas, Gospodine, primanje tvoje tajne zajedno sa 
zagovorom blaženog Egidija opata, da se i okoristimo 
divnim njegovim životom i osjetimo učinke njegova 
zagovora. Po Gospodinu... 


Podaj, molimo, svemogući Bože, da napredovanjem 
nasljedujemo vjeru onih kojih spomen slavimo 
sudjelovanjem u ovom otajstvu. Po Gospodinu 


